ΚΑΝΟΝΙΣΜΟΣ (ΕΚ) αριθ. 3098/94 ΤΗΣ ΕΠΙΤΡΟΠΗΣ της 19ης Δεκεμβρίου 1994 για τροποποίηση του κανονισμού (ΕΟΚ) αριθ. 2825/93 περί λεπτομερών κανόνων εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τον καθορισμό και τη χορήγηση προσαρμοσμένων επιστροφών για τα σιτηρά που εξάγονται υπό μορφή οινοπνευματωδών ποτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΚ) αριθ. 1866/94 (2), και ιδίως το άρθρο 13 παράγραφος 5,

Εκτιμώντας:

ότι πρέπει, σε περίπτωση αναστολής ή επαναφοράς των επιστροφών κατά την εξαγωγή προς ορισμένες τρίτες χώρες λόγω της καταστάσεως στις αγορές αυτές ή λόγω συμφωνιών με τις χώρες αυτές, να προβλεφθεί διαδικασία που καθιστά δυνατή την προσαρμογή του συντελεστή που αναφέρεται στο άρθρο 4 του κανονισμού (ΕΟΚ) αριθ. 2825/93 της Επιτροπής (3), τη στιγμή κατά την οποία επέρχονται μεταβολές ως προς την επιλεξιμότητα ορισμένων αγορών- ότι το άρθρο 7 του εν λόγω κανονισμού προβλέπει τέτοια διαδικασία μέσω προσαρμογής που αρχίζει να ισχύει μόνο την περίοδο εμπορίας που έπεται του έτους κατά το οποίο έλαβε χώρα η μεταβολή της καταστάσεως- ότι πρέπει, συνεπώς, να τροποποιηθούν οι εν λόγω διατάξεις καθώς και ορισμένες άλλες διατάξεις όσον αφορά τις διαδικασίες που πρέπει να ακολουθούνται από τους αρμόδιους οργανισμούς των κρατών μελών καθώς και τις ανακοινώσεις στις οποίες πρέπει να προβαίνουν τα κράτη μέλη-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2825/93 τροποποιείται ως εξής:

1. Το άρθρο 7 παράγραφος 2 αντικαθίσταται από το ακόλουθο κείμενο:

"2. Σε περίπτωση κατάργησης της επιστροφής κατ' εφαρμογή της παραγράφου 1 καθώς και σε περίπτωση επαναφοράς αυτής, καθώς και στην περίπτωση κατά την οποία ορισμένες αγορές δεν είναι πλέον επιλέξιμες για επιστροφές κατά την εξαγωγή δυνάμει πράξης προσχώρησης ή συμφωνιών με τρίτες χώρες, προσαρμόζεται ο συντελεστής που αναφέρεται στο άρθρο 4 παράγραφος 1. Η προσαρμογή αυτή συνίσταται στο να εξαιρεθούν ή να συμπεριληφθούν, ανάλογα με την περίπτωση, στις συνολικά εξαχθείσες ποσότητες που έχουν χρησιμοποιηθεί για τον υπολογισμό του εν λόγω συντελεστή οι ποσότητες που έχουν εξαχθεί προς τις αγορές για τις οποίες η επιστροφή καταργείται ή επαναφέρεται. Ο προσαρμοσμένος συντελεστής εφαρμόζεται από την πρώτη ημέρα της φορολογικής περιόδου απόσταξης που έπεται της τροποποιήσεως ως προς την επιλεξιμότητα των σχετικών αγορών."-

2. Στο άρθρο 12 προστίθεται η ακόλουθη νέα παράγραφος 4:

"4. Σε περίπτωση καθορισμού προσαρμοσμένου συντελεστή σύμφωνα με τις διαδικασίες του άρθρου 7 παράγραφος 2, οι αχρεωστήτως καταβληθείσες επιστροφές από την ημερομηνία εφαρμογής του εν λόγω προσαρμοσμένου συντελεστή πρέπει να επιστραφούν από τους δικαιούχους."-

3. Στο άρθρο 18 προστίθεται η ακόλουθη νέα παράγραφος 4:

"4. Μετά από αίτηση της Επιτροπής, τα ενδιαφερόμενα κράτη μέλη ανακοινώνουν επίσης τα στοιχεία που είναι αναγκαία για να καταστεί δυνατή η εφαρμογή της προσαρμογής του συντελεστή όπως αναφέρεται στο άρθρο 7 παράγραφος 2.".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 197 της 30. 7. 1994, σ. 1.

(3) ΕΕ αριθ. L 258 της 16. 10. 1993, σ. 6.